钦定古今图书集成/明伦汇编/闺媛典/第365卷 > 《怨诗》汉·王嫱
## 钦定古今图书集成/明伦汇编/闺媛典/第365卷 > 《怨诗》汉·王嫱

王昭君，名嫱，汉宫人。元帝时，匈奴入朝，以嫱配之，号“宁胡阏氏。” 初，元帝后宫既多，不得常见，乃使画工图其形，按图召幸，宫人皆赂画工。昭君自恃其貌，独不与，乃恶图之。及后匈奴入朝，选美人配之。昭君之图当行，及入辞，光彩射人，悚动左右。天子方重信外国，悔恨不及，穷按其事。画工有杜陵毛延寿，弃市，籍其“资财。昭君在胡，作诗以《怨思》” 云：

秋木萋萋，其叶萎黄。有鸟处山，集于苞桑。养育毛羽，
形容生光。既得升云，上游曲房。离宫绝旷，身体摧藏。
志念抑沈，不得颉颃。虽得委食，心有徊徨。我独伊何？
来往变常。翩翩之燕，远集西羌。高山峨峨，河水泱泱。
父兮母兮，道里悠长。呜呼哀哉，忧心恻伤。